Гуинет Луис
Петдесетница

Превод от английски: Ивета Данаилова, 2002

chitanka.info

Във Флорида Бог иска да отида.

Ще премина границата със живачните крадци,

както е предречено в пророчества и факсове

и ангелът на контролно-пропусквателния пункт

        за Естония

ще е предупредил униформените птици

да се държат престорено и да разсеят караула,

така че да премина без проблеми. Трансът,

в който с лекота говоря чуждите езици,

ще е паспортът ми — аз ще опитам острия вкус

на пътуването върху атласа на езика си —

солена Полша, киселата Дания и сладката Виена.

И всичките мъже ще осъзнаят вътрешно,

че в Свойта мъдрост Господ е изпратил

едно младо момиче да спаси Флорида.

Ще се втурна през Европа като буен пламък,

задълго няма да се застоявам,

        освен за да преименувам

случаен град; в София

хиляди преобразени и хиляди припаднали във транс

в името на Светия дух покрай Сена.

Моят живот е твоята хроника; о, Флорида,

погледни възродена напред към свойто минало

и приготви безконечната си Петдесетница

от игрище за голф, автострада,

        пазарен център и кола.

Огньовете, които горят в портокаловите горички,

превръщат в сладост светлината

        и сгушените гробове

са кошери на бъдещето — една Америка,

гладко произнесена по букви, преведена

        в Блатистите Земи,

където палмовите плодове висят

        като ръчни гранати,

готови да раздерат трактати от въздух.

После извивката в опашката на крокодила като „S“

ще накара библиофилите наистина да разберат

втория Мойсеев закон — онези, които ще изучават

        тези земи.

Всичко това беше разкрито. Сега чакам Бог

да премести рая и земята, за да ме прати в чужбина

и да изпълни смелото си обещание към Флорида.

Той сменя Свойте континенти,

        докато аз оставам неизменно

там, където съм:

затваря се Атлантикът; пролука

        в пространството от време.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.